Dennis Flydtkjær (DF), 2014-06-03:
I den seneste tid har vi jo oplevet en række uheldige sager, når det kommer til brud på datasikkerheden.
Det handler om, at der både er blevet lækket oplysninger og ulovligt er blevet hacket oplysninger, som man har misbrugt.
Det, der nok har fået lavinen til at rulle, og som de fleste kender til, er jo SE og HØR-sagen, men der har også været en lang række andre uheldige sager, hvor vi har oplevet at datasikkerheden er blevet brudt.
Vi må jo sige, og jeg tror, vi alle sammen er enige om det, at et højt datasikkerhedsniveau er afgørende for, at folk har tillid til digitale tjenester, når de skal bruge dem.
Der er digital post, vi har masser af digitale oplysninger liggende derude både i private og offentlige virksomheder, og det er simpelt hen afgørende, at folk kan have tillid til og har sikkerhed for, at datasikkerheden er i orden, for uden sikkerhed har man ingen tillid til det, og uden tillid lykkes den digitalisering, vi er i gang med nu, ikke.
Så det er utrolig vigtigt, at vi har et højt datasikkerhedsniveau, og det har de seneste eksempler jo vist et klart billede af.
Noget af det, som jeg har gjort mig af tanker før den her forespørgselsdebat, og som jeg synes kunne være vigtigt, er bl.a., at vi får udarbejdet en national handlingsplan eller national strategi på det her område.
Det kan jeg også se er med i det fælles forslag til vedtagelse, og det glæder mig.
En national handlingsplan har man faktisk i mange af vores nabolande som Sverige, Tyskland og Norge, og derfor ville det være oplagt, at vi i Danmark også får en tilsvarende national handlingsplan eller strategi, som er ordet for det i vores forslag til vedtagelse.
Noget, jeg også godt kunne tænke mig vi fik fokus på, er, hvordan vi bruger de ressourcer, der er sat af, for jeg synes jo, de er spredt alt for meget i forskellige styrelser og ministerier.
Vi har bl.a. Digitaliseringsstyrelsen, som ligger under Finansministeriet; vi har Datatilsynet, som ligger under justitsministeren; der er Center for Cybersikkerhed, som ligger under forsvarsministeren; og der er Finanstilsynet, som ligger under finansministeren, så vidt jeg husker, eller også er det erhvervs- og vækstministeren.
I hvert fald er det et faktum, at det er utrolig spredt i dag, og så er det jo på en eller anden måde klart, at man kan konkludere, at der ikke er ret meget fokus på datasikkerheden, når der er så mange forskellige aktører, der har med det at gøre.
Derfor kunne jeg godt tænke mig, at der kom en større grad af centralisering af de ressourcer, vi har i dag, så der er mere fokus på datasikkerhed.
Noget af det, jeg også godt kunne tænke mig at løfte, som måske er lidt i periferien af emnet i dag, er, hvordan vi sikrer en bedre cybersikkerhed for små og mellemstore virksomheder, for der er også nogle af dem, der kan opbevare personfølsomme data for danskerne.
Jeg kunne godt forestille mig, at mange af de små virksomheder ikke har ressourcerne til at have it-ansatte ansat eller måske ikke har overblik over, om de har det rigtige udstyr.
Så der kunne godt komme nogle initiativer.
Noget, man kunne gøre, var f.eks. at lave en form for certificeringsordning eller mærkningsordning, eller hvad man nu skal kalde det, så virksomhederne kunne få det her certifikat og fortælle deres kunder og leverandører, at de altså har styr på sikkerheden, og der kommer i øvrigt en audit, hvor der bliver holdt øje med, om virksomheden så også opretholder datasikkerheden løbende.
En fjerde ting, der kunne gøres, er bl.a. at anonymisere data, så vi ikke oplever, som vi gjorde i SE og HØR-skandalen, at man både kan se navne på kortholderne og alle transaktionerne.
Jeg synes, at mange af de her ting, vi har oplevet i Se og Hør-skandalen, på en eller anden måde er banal it-sikkerhed.
Jeg har selv arbejdet med it tidligere, inden jeg kom i Folketinget.
Det gjorde naturligt, at man dermed ikke kunne sælge backupbåndet til en konkurrerende virksomhed og aflevere brugernavn og password osv.
Det ser ud til, at sådanne banale sikkerhedsting havde man åbenbart ikke styr på hos Nets.
Det ser man af, at én mand havde adgang til stort set alle oplysninger.
Man har også kunnet læse historier om, at ansatte i deres servicecenter kan slå op og se alle folks transaktioner med dankort.
Det er meget uheldigt, at man ikke har haft styr på så banale sikkerhedsting.
En sidste ting, jeg lige vil nævne om de initiativer, jeg godt kunne tænke mig at få belyst, er spørgsmålet om, hvor vi placerer serverne.
Jeg kunne godt tænke mig, at man fik nærmere belyst, om det ikke er smart, at vi i fremtidige udbud, når vi udliciterer til de firmaer, der håndterer data, stiller krav om, at data skal være i Danmark for at undgå fremmede efterretningstjenester og måske også, fordi det er nemmere for Datatilsynet at komme og lave kontrol.
Det er jo ret logisk, at det er ret svært for Datatilsynet at rejse rundt i hele verden for at lave kontrol af de fysiske servere.
Afslutningsvis vil jeg sige, at jeg er glad for, at vi finder et fælles forslag til vedtagelse om det her emne.
Jeg synes, det er vigtigt, at vi får gjort noget nu og der bliver sat nogle initiativer i gang.
Der har været lidt for mange skandaler, til at man bare kan sidde det her overhørig.
Jeg synes, det er utrolig vigtigt for danskerne, at man også kan mærke, at der er et Folketing, der tager sig af de her problemstillinger, for jeg tror, der er rigtig mange bekymrede danskere derude, der kan se, at vi kører en digitalisering ned over hovedet på danskerne, samtidig med at der ikke er styr på de detaljer, der skal være, så folk er sikre på, at data ikke bliver misbrugt.
Så jeg synes, det er supergodt, at der bl.a. i forslaget til vedtagelse er det med strategien, og at vi får stillet nogle krav til indsamling og om, hvordan data bearbejdes og anvendes.